Automobile Dacia, cea mai mare companie din România, va opri începând de joi producţia la uzina de la Mioveni, ca măsură preventivă în condiţiile epidemiei de coronavirus.

De joi de la ora 12 până pe data de 5 aprilie uzina Dacia îşi încetează activitatea, ca măsură preventivă.

La Dacia nu există niciun caz de Coronavirus, însă există angajaţi care au luat contact cu oameni din zone cu probleme şi care acum stau izolaţi la domiciliu, a spus Ion Iordache, reprezentant al sindicatului de la Automobile Dacia.

Din cei 14.000 de angajați, 13.500 vor fi în șomaj tehnic. Vor rămâne pompierii, paznicii, oamenii de la mentenanță.

În această perioadă, conform contractului de muncă, angajaţii vor primi 85% din salarii, conform contractului colectiv de muncă.

"Decizia a fost luată în această dimineață. Compania va fi afectată cumplit, toți salariații sunt conștienți de asta, dar mai de preț este sănătatea lor", a spus Ion Iordache, la Digi24.

"Este un moment foarte grav.

S-a cerut ca statul să asiste în mod practic întreprinderile din mediul privat.

Încă nu avem alte măsuri de protecție, se vor face deratizări în această perioadă", a adăugat liderul de sindicat.

Tot mâine va opri producţia şi uzina Ford de la Craiova, tot din cauza epidemiei. Astfel de măsuri au fost implementate la nivelul întregii Europe, după ce Volkswagen, Mercedes-Benz, Nissan, Renault, Ford, Fiat sau Toyota au anunţat oprirea producţiei pe fondul epidemiei.

Redactare G.M.